1 Dikgoši 9 | Beibele Inthaneteng | Phetolelo ya Lefase le Lefsa
1 Dikgoši 9:1-28
9 Ya re gateetee ge Solomone a feditše go aga ntlo+ ya Jehofa le ntlo ya kgoši+ gotee le dilo tšohle tše di rategago tšeo yena Solomone a bego a kgahlwa ke go di dira,+
2 Jehofa a iponagatša go yena Solomone ka lekga la bobedi, go etša ge a ile a iponagatša go yena kua Gibeoni.+
3 Jehofa a re go yena: “Ke kwele thapelo+ ya gago le kgopelo ya gago ya gore ke go gaugele yeo o e kgopetšego pele ga ka. Ke kgethagaditše+ ntlo ye yeo o e agilego ka gore ke bee leina la ka+ moo go iša mehleng ya neng le neng; mahlo a ka+ le pelo ya ka di tla dula di le moo ka mehla.+
4 Ge e ba wena o ka sepela+ pele ga ka go etša kamoo Dafida+ tatago a sepetšego ka gona, ka pelo e botegago+ le ka go loka+ ka gore o dire tšohle tšeo ke go laetšego tšona+, wa lota melao ya ka+ le dikahlolo tša ka,+
5 gona ke tla thea sedulo sa mmušo wa gago wa Isiraele go iša mehleng ya neng le neng, go etša ge ke holofeditše Dafida tatago, ka re: ‘Go ka se hlokwe monna mo go wena gore a dule sedulong sa bogoši sa Isiraele.’+
6 Ge e ba lena le bana ba lena le ka hlanoga, la tlogela go ntatela+ gomme la se lote ditaelo tša ka le melao ya ka tšeo ke le neilego tšona, la yo hlankela medimo e mengwe+ la e khunamela,
7 gona ke tla fediša Isiraele nageng ya ka yeo ke e neilego yona;+ ntlo yeo ke e kgethagaditšego bakeng sa leina la ka, ke tla e lahla pele ga ka,+ ke moka gwa hlabja seema ka Isiraele+ ya ba ya kwerwa ke merafo ka moka.
8 Ntlo ye yona e tla ba mašope.+ Yo mongwe le yo mongwe yo a fetago kgauswi le yona o tla e tsepelela ka go makala+ gomme a letša molodi, a re: ‘Go re’ng Jehofa a dirile seo ka naga ye le ka ntlo ye?’+
9 Ke moka batho ba tla re: ‘Ke ka gobane ba tlogetše Jehofa Modimo wa bona yo a ntšhitšego borakgolokhukhu ba bona nageng ya Egipita+ gomme ba itshwarelela ka medimo e mengwe,+ ba e khunamela ba ba ba e hlankela. Ke ka baka leo Jehofa a ba tlišeditšego bošula bjo ka moka.’”+
10 Ya re bofelong bja nywaga e masomepedi yeo ka yona Solomone a agilego dintlo tše pedi ka yona, e lego ntlo ya Jehofa+ le ntlo ya kgoši,+
11 (Hirama+ kgoši ya Tiro o be a thušitše Solomone+ ka dikota tša metsedara le tša mejunipere gotee le ka gauta e ntši go ya kamoo a bego a rata ka gona,)+ ka yona nako yeo Kgoši Solomone o ile a nea Hirama metse e masomepedi nageng ya Galilea.+
12 Ka gona Hirama a tloga Tiro gore a yo bona metse yeo Solomone a mo neilego yona gomme a hwetša e sa kgahle mahlo a gagwe.+
13 A re: “Ngwanešo, ke metse ya mohuta mang ye o nneilego yona?” Ka gona ya bitšwa Naga ya Kabulu* go ba go fihla lehono le.
14 Ka yona nako yeo Hirama a romela kgoši gauta ya ditalente* tše lekgolo-masomepedi (120).+
15 Bjale ye ke pego ya bao ba ngwadišeditšwego mošomo wa kgapeletšo+ bao Kgoši Solomone a ilego a ba bitša gore ba tlo aga ntlo ya Jehofa,+ ntlo ya gagwe, Mmoto,*+ morako+ wa Jerusalema, motse wa Hatsora,+ Megido+ le Getsere.+
16 (Farao kgoši ya Egipita o be a rotogetše moo gomme a thopa Getsere ke moka a e fiša ka mollo, a bolaya le Bakanana+ bao ba bego ba dula moo motseng. Ka gona a o nea morwedi+ wa gagwe yo e bego e le mosadi wa Solomone gore e be mpho ya ge ba be ba laelana.)
17 Solomone a tsošološa Getsere le Bethe-horoni ya Tlase,+
18 le Balathe+ le Thamara ya lešokeng, yeo e lego nageng yeo,
19 le metse ka moka ya polokelo+ yeo e bego e le ya gagwe, metse ya dikoloi,+ metse ya banamedi ba dipere le dilo tše di rategago tša yena Solomone+ tšeo a bego a ratile gore a di age Jerusalema, Libanoni le nageng ka moka yeo a bego a e buša.
20 Ge e le batho ka moka bao ba bego ba šetše ba Baamore,+ Bahethe,+ Baperetse,+ Bahefe+ le Bajebusi,+ e lego bao e bego e se karolo ya bana ba Isiraele,+
21 baneng ba bona bao ba bego ba šetše nageng, e lego bao bana ba Isiraele ba bego ba se ba ba fediša,+ Solomone o ile a ba gapeletša gore ba šome ka thata go ba go fihla lehono le.+
22 Go be go se le o tee wa bana ba Isiraele yoo Solomone a ilego a mo dira lekgoba;+ ka gobane e be e le bahlabani, bahlanka ba gagwe, dikgošana tša gagwe, bathuši ba balaodi ba madira a gagwe, balaodi ba banamedi ba dikoloi tša gagwe le balaodi ba banamedi ba dipere tša gagwe.+
23 Ba e be e le balaodi ba batseta bao ba bego ba okametše mošomo wa Solomone, e le ba makgolohlano-masomehlano (550), e lego balebeledi bao ba bego ba okametše setšhaba seo se bego se swaregile ka mošomo.+
24 Morwedi wa Farao+ a tšwa Motseng wa Dafida+ a ya ntlong ya gagwe yeo Solomone a mo agetšego yona. Ya ba gona Solomone a agago Mmoto.+
25 Gararo+ ka ngwaga Solomone a neela dihlabelo tša go fišwa le dihlabelo tša mohlakanelwa godimo ga aletare yeo a e agetšego Jehofa,+ gomme gona moo aletareng yeo e bego e le pele ga Jehofa go be go thuntšhwa muši wa dihlabelo;+ ke moka a fetša ntlo yeo.+
26 Go be go na le sehlopha sa dikepe tšeo Kgoši Solomone a bego a di dirile kua Etsione-gebere+ kgauswi le Elothe+ yeo e bego e le lešing la Lewatle le Lehwibidu nageng ya Edomo.+
27 Hirama a romela bahlanka ba gagwe ka sehlopha seo sa dikepe,+ a romela le basesiši bao ba bego ba tseba lewatle gotee le bahlanka ba Solomone.
28 Ba ya kua Ofira+ gomme gona moo ba tšea ditalente tše makgolonne-masomepedi (420) tša gauta+ ba di tliša go Kgoši Solomone.
^ Goba, “Naga ya go se re Selo”; mohlomongwe, “Naga e sa Rategego.”
^ Bona mongwalo wa ka tlase go 2Sa 5:9.
1 Dikgoši 9
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D9%26wtlocale%3DSE%26srcid=share⊂ject=Bala Beibele Inthaneteng